
Lažljive džukele se ne 
skidaju sa TV ekrana 



Takozvani ekonomski forum na Ko- 
paoniku, na kome se nedavno baškarila 
srpska finansijska i političarska elita, 
obelodanio je preko svoje drvene lutke, 
premijera Cvetkovića, da se vlada „mora 
držati zadatog deficita budžeta, pošto 
se rebalans ne može izvesti jer se Srbija 
nalazi pred izborima“. Ovih dana su nas, 
međutim, obavestili da su ipak usvojili no- 
ve „mere štednje“, jer su iznuđene „padom 
budžetskih prihoda“, ali pre svega novim 
zajmovima i zahtevima MMF-a. Drugi 
Pinokio iz ove živopisne svite zadužene za 
obaveštavanje naroda, izvesni sekretar u 
tzv. Ministarstvu finansija, izjavio je da se 
sve ovo nikako nije dogodilo zbog toga što 
je vlada trošila više nego što je predviđeno, 
već zbog pada „privrednih aktivnostf, 
prouzrokovanih „lošim vremenskim 
prilikama“ i „situacijom u evrozonf. Ta 
sposobna, korisna i svestrana njuška, koja 
istovremeno vrši i funkcije u upravnim 
odborima EPS-a i ,,Energoprojekta“ ali i u 
preduzeću za proizvodnju borbenih vojnih 
vozila (!!), u radnoj grupi za privatizaciju 
,,Telekoma“ i u komisiji ,,za javnu nabavku 
usluga menadžmentskog konsaltinga“, 
saopštila nam je da mere štednje nikako 
neće uticati na penzije (sačuvaj bože!), plate 
(daleko bilo!), podsticaje iz budžeta (taman 
posla!) i socijalna davanja (kunem se!). 


Imali ikogakoimidalje 
verujeP 

Famozni izbori, oni isti zbog kojih bratstvo 
drvenih lutaka nikako ne može da izvede 
,,rebalans“, sve su bliži, a kampanja sve 
nadrealnija. Čedomir Jovanović, uzdanica 
evro-atlanske građanske Srbije i vatreni 
pobornik slobodnog tržišta i hardkor 
kapitalizma, izgleda je negde saznao da 
neće biti štete po kampanju ako se malo 
pozabavi i radničkom problematikom, pa 
je svratio među ojađene radnike ,,Želvoza“. 
Možda im je obećao da će, ako mu se 
posreći na izborima, poništiti pljačkašku 
privatizaciju? Ili možda regulisati tržište? 
Ili u pravosuđu onemogućiti favorizova- 
nje gazda u radnim sporovima? Možda je 
duboko zabrinut zbog socijalnih nepravdi, 
kadar da ruši sistem u kome se radniku 
guli koža zarad kapitalističkih špekulacija? 
Ili je možda obećao da će vratiti oduzeta 
socijalna davanja, besplatno lečenje i 
obrazovanje? Ili je rekao da će anulirati 
skorašnje rehabilitacije narodnih izdajni- 
ka i saradnika fašističkog okupatora? U 
predizbornom propagandnom spotu po- 
litičke grupacije zvane LDP, nismo čuli 
ništa od toga. Ovaj politički maneken 
kriminogenog pedigrea je, iznimno skru- 
šenog izraza lica, upućivao radnicima 


samo potresne poglede bolnog sapatništva, 
stalno ponavljajući magičnu reč ,,ISTINA“ 
i teatralno držeći ruku na grudima (valjda 
tamo gde mu je srce), što bi valjda trebalo 
da garantuje učinkovitost i svemoć te ba- 
jalice i cele te njegove velikodušne posete 
radnicima. 

Onoliko koliko se ovaj Pinokio iz takozva- 
ne ,,opozicije“, isto kao i sve ostale drvene 
lutke političkog sistema, upinju da uvere 
glasače kako nakon izbora sledi epohalni 
,,preokret“, utoliko jače svakodnevna rea- 
lnost pokazuje svu njihovu laž i mizeriju. 
Jasno je da su na sadašnjoj političkoj 
sceni svi učesnici isti, bili oni na vlasti ili 
u opoziciji, jer ne dovode u pitanje sistem 
koji omogućava samovolju vladajuće elite 
i eksploataciju ogromne većine ostalih. 
Izbori postoje samo da bi pružili privid da 
obespravljeni ljudi imaju mogućnost da 
utiču na društvo u kome žive, i kako bi se 
sadašnje stanje, koje odgovara malom broju 
derikoža, nastavilo u nedogled. 

Zataškavanje pendrekom 

Uprkos sve suludijim i bezočnijim lažima 
kojima nas obasipaju lupeži iz vlasti i sa 
političke scene, i uprkos sve nemilosrdni- 
joj represiji kojom država pokušava da 
te laži odbrani kao nešto stvarno i je- 
dino moguće, ohrabruje sve češće i sve 
odlučnije samoorganizovanje opljačkanih 
i obespravljenih ljudi, ne samo u svetu, 
kako je pokazao nedavni generalni štrajk 
u Španiji, već i kod nas. Tako su, tokom 
poslednjih dana marta, poljoprivrednici 
nezadovoljni agrarnom politikom koja 
obezvređuje njihovrad, preduzeli jednu od 
do sada najvećih blokada puteva. Pošto ih 
je na njihovom pohodu na traktorima ka 
Beogradu zaustavila policija, saobraćaj je 
bio blokiran kod Novog Sada, Zrenjanina, 
Aranđelovca, Inđije, Stare Pazove, Panče- 
va i mnogih drugih mesta. U subotu rano 
ujutro poljoprivrednici su se na više od 
stotinu traktora probili u Beograd i ostavili 
zahteve mufljuzima iz vlade, najavivši da će, 
ukoliko njihovi zahtevi ne budu ispunjeni 
do 24. aprila, blokirati celu zemlju dan 
kasnije. Nestrpljivo čekamo 25. april! 


“R0B0VI I G0SP0DARI NIKADA NECE BITI PRIJATELJI” Platon 












AKTUEINO 


Blokirajmo Srbiju! 


Slobodu ćemo izboriti samo na ulici, direktnim akcijama 
- blokadama, okupacijama radnih mesta i direktnim 
sukobljavanjem sa gazdama i državom - organizovani 
u radničke zborove, bez predstavnika koje gazde mogu 
da podmažu kada god im to zatreba. 


U sredu ujutru više od 300 
bivših radnika „Magnohroma" 
iz Kraljeva blokiralo je Ibarsku 
magistralu na više mesta na 
izlazu iz Kraljeva prema Raškoj, 
nakon što im je žandarmerija, 
uz primenu nasilja, onemogućila 
da krenu u protestnu šetnju ka 
Beogradu. Prema svedočenju 
radnika u blokadi, nisu uspeli da 
otputuju u Beograd na protest 
zato što ih je prevario jedan od 
DB-ovskih partijskih projekata 
- „Pokret radnika i seljaka" - 
koji im je obećao, a zatim nije 
organizovao prevoz autobusima, 
niti je prijavio protest u Be- 
ogradu. Ovakav razvoj događaja 
je kulminacija tragedije s ra- 
dnicima ,,Magnohroma“, koji su 
jedan od dobrih primera onoga 
do čega dovodi privatizacija i 
prilagođavanje svetskom kapi- 
talističkom sistemu. 

Većina ovih radnika je i pre više 
od četiri godine, 18. marta 2008. 
godine, takođe peške krenula za 
Beograd, ali su posle dvadesetak 
kilometara po njih došli autobusi 
i prevezli ih do glavnog grada. 
U to vreme bila je raskinuta 
privatizacija ,,Magnohroma“ i 
oni su tada tražili plate i trajno 
rešavanje budućnosti preduzeća. 
Posle mesec i po dana odobren im 
je socijalni program i oko 1.900 
radnika je napustilo preduzeće. 
Deo dogovora bio je da radnici 
narednih godinu dana ne traže 
zaostale zarade i da će im one u 
tom roku biti isplaćene prodajom 
imovine ,,Magnohroma“ koja 
nije u funkciji proizvodnje. Pošto 
nisu dobili novac, oko 1.300 
bivših radnika tog preduzeća 
pokrenulo je sudskipostupakkoji 


je pre nekoliko meseci okončan u 
njihovu korist. Po ovom osnovu 
„Magnohrom 1 duguje oko 570 
miliona dinara, a sa kamatama i 
sudskim troškovima dug prelazi 
milijardu dinara. 

Služba bezbednosti osniva 
lažne radničke organizacije 
i sabotira radnički pokret 

Bivši radnici Magnohroma, 
uprkos tome što su, usled svog 
poštenja, dozvolili da ih nekoliko 
puta prevare političari-kriminalci, 
svojom borbenošću daju primer 
celokupnoj radničkoj klasi u Srbi- 
ji. Kada su shvatili da od prazne 
priče nema ničega, i da su protes- 
ti koji se sastoje samo od šetnji 
potpuno uzaludni, preduzeli su 
radikalnije poteze - pa su tako 
početkom marta uleteli u zgradu 
Skupštine grada Kraljeva, i do 
sada su držali u blokadi nekoliko 
prostorija u njoj. Naravno, pošto 
živimo u izrazito centralizovanoj 
državi u kojoj se sve rešava iz 
Beograda, ni taj potez nije doveo 
do potpunog rešenja, pa su, 
skroz logično, radnici odlučili da 
krenu izvoru problema - Vladi 
Srbije u Beogradu. Činjenica da 
do Beograda nisu stigli, i da su 
primorani da ,,samo“ blokiraju 
Ibarsku magistralu, potvrđuje 
ispravnost njihove strategije. 

Vratimo se na početak priče: 
u kolo onih koji su pljačkali i 
varali radnike „Magnohroma 1 
su se uključili i kriminalci Zo- 
rana Dragišića, profesora na po- 
licijskom Fakultetu bezbednosti 
u Beogradu, sa svojom policij- 
skom organizacijom - „Pokretom 
radnika i seljaka“. Ta partija za cilj 


ima da, koristeći jako finansijsko 
zaleđe omogućeno mecenatskom 
ulogom države, stvori lažnu 
sliku postojanja alternative 
unutar političkog sistema, i da 
naivne radnike privuče u svoje 
redove, a njihov opravdani gnev 
amortizuje i kanališe u pogreš- 
nom pravcu. Njihova jedina svr- 
ha je sabotiranje radničkih borbi 
u interesu vladajuće klase. Zato 
ovo iskustvo treba da služi kao 
pouka svim radnicima - slobodu 
nećemo izboriti kroz političke 
partije, ma koliko one tvrdile da 
su radničke, komunističke, ili šta 
drugo - slobodu ćemo izboriti 
na ulici, direktnim akcijama 

- blokadama, okupacijama ra- 
dnih mesta i direktnim suko- 
bljavanjem sa gazdama i državom 

- organizovani u radničke zbo- 
rove, bez predstavnika koje 
gazde mogu da podmažu kada 
god im to zatreba. Promenićemo 
Srbiju tako što ćemo je čitavu 
blokirati. Blokade radnih mesta, 
saobraćajnica, zgrada gradske i 
državne uprave, opšti generalni 
štrajk - jedini je način da 
postignemo ono što želimo. 

Aleksandar Matić 

Daliste V) 

znali o 

...da 225 najbogatijih Ijudi 
na svetu imaju jednaka 
primanja kao 4 milijarde 
najsiromašnijih Ijudi na 
planeti. 

V_ J 

Direktna akcija se finansira vašim 
donacijama. Svakome ko pomogne 
sa više od 500 dinara slaćemo DA na 
kućnu adresu u narednih šest meseci. 








ex-Idolmladih 


IZVEŠTHJ V 

Sa protesta „Besplatno Smehotresna 

obrazovanje za Srbiju" 



Inicijativa za studentski sindikat 
organizovala je protest „Besplatno 
obrazovanje za Srbiju“, 4. aprila - na 
Dan studenata. Skupu od oko 150 
studenata obratili su se predstavnici 
organizatora i samoorganizovanih 
studenata sa Fakulteta muzičke 
umetnosti. Govomici su naglasili 
potrebu za borbenim studentskim 
organizovanjem na principima di- 
rektne demokratije i stvaranjem 
studentskih sindikalnih organizacija 
koje bi se istovremeno borile za po- 
boljšanje uslova studiranja na svojim 
fakultetima, ali i sve zajedno za bespla- 
tno obrazovanje, odnosno ,,u potpun- 
osti javno finansirano obrazovanje“, 
kako su precizirali studenti. 

Nakon protesta studenti su sa 


Kolumnista našeg lista, Ivan To- 
bić, je uz veliku podršku prijatelja 
tokom nedavno održanog tro- 
dnevnog festivala sakupio novac 
kojim je platio državi harač, nakon 
procesa u kome mu je isfabrikova- 
na optužnica i koji je predstavljao 
tipičan primer policijsko-sudskog 
mrcvarenja i represije. Ovo je 
ne samo njegova velika pobeda, 
već i pobeda svih nas koji smo 
svojom solidarnošću pred terorom 
državnog monstruma pokazali da 
možemo da postignemo sve ukoliko 
se povežemo i organizujemo. 

U izjavi za naš list, Tobić je između 


Platoa ispred Filozofskog fakulteta u 
Beogradu otišli u park Manjež, ispred 
Fakulteta muzičke umetnosti, gde je 
održan studentski zbor. Glavne teme 
zbora, koji je trajao oko dva sata, bile 
su diskusija o potrebi za besplatnim 
obrazovanjem i razgovor o eventualnoj 
blokadi Fakulteta likovne umetnosti i 
Fakulteta primenjenih umetnosti, koje 
su predložili studenti sa ovih fakulteta. 
Oni smatraju da je hitno potrebno 
blokirati njihove fakultete da bi se pre 
izbora pritislo Ministarstvo prosvete 
i fakultetske uprave da reše probleme 
koji se na FLU i FPU razvlače već više 
od tri godine. Predlog da se ovi fakulte- 
ti blokiraju je jednoglasno usvojen na 
zboru i formirane su radne grupe koje 
treba da organizuju početak blokade. 


ostalog poručio: „Nadam da će se 
uskoro još više razmagliti atmosfe- 
ra za konkretnu samoorganizaciju 
na suštinskijem nivou. Štancuju 
nam te bizarne kazne, zakone i 
namete, a mi ko bednici treba da 
budemo presretni što uspevamo 
da skupimo i predamo im gomilu 
para. Meni je najdraže što smo 
dokazali da možemo odlično da 
se samoorganizujemo, uspemo u 
nemogućem naumu, skrenemo 
pažnju na bar neku od bizarnosti 
koje nam se dešavaju, a na koje se 
sve lakše navikavamo.” 

A.B. 


Izbori, i... i... izb... a... aa... aaa... ahahaha- 
haaa!... Joj, joj, čekajte malo, umreću od 
smeha!... Uh, uh, ljudi, ovo je da pandrk- 
neš! Ahahahaha, rohohoho, aaa... Uh, 
uh, ček’ malo vode da po-popi... pljuuuv- 
kašljuc-zagrc-kah-kah-kah... Uh, umalo se 
ne udavih... A, a, a, aaaahahahahaaaa.... Iz- 
bor za bolji život... Bolji? Posao, investicije, 
sigurnost? Ahahahaha, pilulilulilu, juuu, 
zacen, šmrc, grok, joj, joj, suze mi krenuše, 
jaoooo, ahaha AaAaAaAaAa... 

Po... po... Pokreni Srbiju, uhuhuhu, aaaaaa- 
hahaha, gur-gur, pokrenu, guraj guraj, daj 
ga na kant, e e e, pazi da ti ne u’vati ruke... 
ahahahaha (cimanje nogom, lupanje o 
astal, padanje na dupe, valjanje po podu, 
hvatanje za srce...), joj, joj, krepaću, joj, 
ahahahaha ha ha ha aaaaa! 

Za Srbiju - znaš zašto... e znazašto, batice?... 
Za za aaahahaha... Različak! Različak? Hi 
Hi Hi KIKIKIKI... Različak, različak vre- 
teno... Kolenike, kolenike, vreteno! Našo 
dragi, pa ne da, dok ne pođem za njega, 
različak tandrčak vreee teee nooo... Joooo, 
jo, joooo, iiiii ijuju... 

Istina? Isti-naL. Ahahahaha - Isti, na - iz- 
volte, volte, vole, ole ole, lelele, lele Ciganko, 
brboć brboć, bući bući, šugi dubi, grok, 
njiha njiha, prrrr prrrr, njiiii, IA IA LAL. 
Konačno imam za koga da glasam... Uh 
uh uh, joj joj... 

Biram, bir, bir, beer, Biram Srbiju! Biriboć 
biriboć boć boć... turio Ljubiša pivo da se 
ladi, pa zaboravio flašu da izvadi, evribo- 
diL. Bibibi Biram Srbiju, ijujujujuju, ju, ju, 
uuuujujuju, u, u, u... 

Za dostojan život svih građana Srbije... Be- 
ograd zna, saznaj i ti... Socijalisti ponovo u 
modi... Domaćinski... Socijalno pravedna 
Srbija... Naše su namere časne... Časne? 
Ne, ne, neeee... a a a a, aaaaaaahahahaha- 
ha, joj, joj, joj (cimanje glavom i đipanje o 
pod), neee, umirem, umirem... 

Stop stranačkom zapošljavanjuL. Šta 
ovaaaj reče? Ah umirem, definitivno 
umirem, stanite, preklinjem vas! Ahaha- 
hahahaaaa (bale cure, lice postaje crveno, 
karirano, tufnasto, na pruge... glava se 
povećava, iz ušiju izbija para, usta pene, oči 
ispadaju na federe, telo otkazuje...). 


^Dinektnu akciju možete nabaviti na sledećm те^таГ^ 

BEOGRAD: Kulturni centri REX i CZKD; 
Knjižare PLATO i BEOPOLIS; Kafići BROD, 
BRATFIDELi BRATČE. 

KRAGUJEVAC: Kafane MAGMA i MARKO. 
SREMSKA MITROVICA: Knjižara BUKBAR. 
UŽICE: Kafić KUĆAČAJA. 

NIŠ: Udruženje ŽENSKI PROSTOR. 
ZAJEČAR: Omladinski centar ZAJEČAR. 

V___ J 


Tobićevi dani 

Uspešno okončana akcija solidarnosti! 




















29. mart. Celodnevnim generalnim štrajkom 
radnici Španije poručili su da neće mirno 
posmatrati kriminalne „reforme“ koje 
političarska kamarila ove zemlje pokušava 
da sprovede u oblasti radnog prava. Došlo je 
do brojnih okršaja s policijom. U Madridu, 
koji je tokom jutra i prepodneva bio paralisan 
blokadama saobraćaja, policijske snage brutalno 
su napale radnike koji su blokirali glavnu gradsku 
tržnicu. U istom gradu jedan demonstrant 
pregažen je kolima od strane vlasnika preduzeća. 
U Mursiji je molotovljevim koktelom napadnuta 
policijska patrola. Na ulicama Barselone, gde 
su demonstracije bile najžešće i najmasovnije, 
goreli su dušeci i kontejneri. Saobraćajni prilazi 
tom gradu osvanuli su blokirani, a ispred jedne 
banke zapaljena je vatra. Pred mesnim uredom 
lučkog grada Santandera radnici su se tukli s 
policijom. U Kantabriji je jedan demonstrant 
uboden nožem, a napadač je pušten ubrzo nakon 


hapšenja. Najveći odziv na štrajk zabeležen je u 
automobilskoj industriji, među građevinskim 
radnicima i u medijskim kompanijama, tako da 
pojedini TV kanali nisu emitovali program. Čak 
i u bankarskom sektoru oko 30% zaposlenih nije 
radilo. 

Predstavnici sindikata ocenjuju da je ukupan 
odziv na štrajk bio čak 77%. Onima koji su ipak 
odlučili da rade, demonstranti su obezbedili 
prigodan ulazak u preduzeća kroz posebnu vrstu 
„toplog zeca”, u kome se iz oba reda na poslušne 
štrajkbrehere psovalo i pištalo iz navijačkih 
trubica. 

Kao podrška generalnom štrajku u Španiji, 
ali i u okviru Međunarodnih dana akcija naše 
Internacionale protiv kapitalističkih mera 
štednje, eksploatacije i represije, od 29. do 31. 
marta organizovane su demonstracije, protestni 
marševi, umetnički programi i edukativne tribine 
u brojnim zemljama Evrope i sveta. 


Neonacisti raziureni nakon svoje 
bizarne priredbe u Danskoj 

Oko 200 do 300 neonacista iz Velike Britanije, 
Švedske, Poljske i Nemačke okupilo se na 
protestnom skupu u gradu Arhus u Danskoj kako 
bi formirali „antiislamski savez za ceo kontinent”. 
Da im ova „lucidna” zamisao neće proći odlučno i 
vrlo slikovito im je pokazalo oko 2.500 ljudi koji su 
ih okružili naoružani crvenim zastavama i drugim 
prepoznatljivim simbolima radničkog otpora. 
Grupa antifašista s crnim maskama pokušala je da 
probije kordon, koji je štitio priredbu te bizarne 
svite, i da pesnicama nagradi izvođače te klovnovske 
predstave, ali je ipak bila sprečena prilježnim 
naporima policije. Nakon protesta, autobusi 
nezvanih došljaka napadnuti su kamenicama, 
bocama i svime što se protivnicima rasizma našlo 
pod rukom, pa je fašistička mizerija, pod jakom 
policijskom pratnjom, bila primorana da, podvijena 
repa, brže-bolje odmagli iz grada. 


Centar za liberterske studije predstavlja: 


Emil Puže: 

Osnove sindikalizma, Sabotaža 


Ovi klasični revolucionarno-sindikalistički tek- 
stovi koji pružaju uvid u razvoj sindikalizma 
i danas su podjednako aktuelni kao i pre sto 
godina, pokazujući da se suština kapitalističkog 
poretka nije izmenila, pa samim tim ni metode 
kojima se treba boriti protiv kapitalizma. 

Publikacije CLS-a možeš naći u svim boljim 
knjižarama ili naručiti direktno od nas: 

e-mail: cls@inicijativa.org 
web: www.inicijativa.org/tiki/cls 



Omcin ЈгмАаЈг 


1. Barbigurov mužjak; 2. osoba sa velikim ustima; 3. vrsta 
čedokokoši; 4. Vodagvaj u gasovitom agregatnom stanju; 5. 
Daimarov protivnik; 6. povrće suprotno od puniluka; 

7. žena koja mnogo brine; 8. poznati komičar, često glumio 
u tandemu sa Džačkaljom; 9. rođena sestra Ćirilke Perović; 
10. manja je od džungladije; 11. šizofrena Francuskinja; 

12. vatreni obožavalac Saške, a i Marije Karan. 

Rešenja iz prošlog broja: 

1. meraklija; 2. Bileća; 3. Kazahstan; 4. televizija; 5. Tamiš; 6. karamela; 
7. petao; 8. patlidžan; 9. mirođija; 10. Lenjin; 11. Češka; 12. Bakunjin. 



Sindikalna konfederacija Anarhosindikalistička inicijativa (ASI) je propa- 
gandno-borbena anarhistička revolucionarna sindikalna organizacija, koja se 
bori za društvo bazirano na individualnoj i kolektivnoj slobodi, ravnopravnosti 
i solidarnosti, lišeno svih oblika represije, hijerarhije i vlasti čoveka nad 
čovekom. 

ASI je Sekcija Međunarodnog udruženja radnika i radnica (MUR-AIT-IVVA) 

Direktna akcija nastavlja tradiciju časopisa Hleb i sloboda, čiji je prvi 
broj štampan 1905. u Beogradu 

Uredništvo: Kosta Ristić, RatiborTrivunac, Tadej Kurepa, Milan Lukić, 
Slobodan Stamenčić i Aleksandar Belčević (odgovorni urednik) 

Priloge i pisma slati na kontakt adresu. 

Kontakt: CLS (DA), Poštanski pretinac 6, 

11077 Beograd, Srbija 
tel. 063/9382-382 
e-mail: da@inicijativa.org 
web: www.inicijativa.org 
Rukopisi ne gore. 

Tiraž: 1000 


























































































































